**არასამეწარმეო (არაკომერციული) იურიდიული პირის**

**საქართველოს რაგბის კავშირის**

**გამგეობის**

**2021 წლის 27 მაისი**

**სხდომის ოქმი**

 2021 წლის 27 მაისს, სასტუმრო „თბილისი მარიოტი“-ში, მდებარე მისამართზე: თბილისი, რუსთაველის გამზ. 13, გაიმართა ა(ა)იპ საქართველოს რაგბის კავშირის (რეგისტრაციის ნომერი, თარიღი: 00015/12/0013; 25/01/1999 წ. საიდენტიფიკაციო №204874911) (შემდგომში, სრკ ან კავშირი) გამგეობის სხდომა (შემდგომში, სხდომა).

 სხდომას ესწრებოდა გამგეობის 10 წევრი. სრკ-ს წესდების შესაბამისად, სხდომა გამოცხადდა გადაწყვეტილებაუნარიანად.

**სხდომაზე დამსწრე და წარმოდგენილი გამგეობის წევრები:**

**1/ გივი ჭიჭინაძე (დაბადებული 02.07.1959 წ., პირადი № 01009002077);**

**2/ იოსებ ტყემალაძე (დაბადებული 25.12.1976 წ., პირადი № 01024009582);**

**3/ მერაბ ანთაძე (დაბადებული 04.08.1952 წ., პირადი № 01005001907);**

**4/ ალექსანდრე ხვედელიძე (დაბადებული 21.10.1965 წ., პირადი №01014002287);**

 **5/ ნატალია კურტანიძე (დაბადებული 19.12.1976 წ., პირადი №01001004354);**

 **6/ გოჩა მაჭავარიანი (დაბადებული 03.01.1964  წ.,  პირადი №01026000757);**

 **7/ გაიოზ მონიავა (დაბადებული 04.03.1958  წ.,  პირადი №01009006606);**

 **8/ ია ხურცილავა (დაბადებული 23.03.1978 წ., პირადი № 01013002510);**

 **9/ აკაკი დავითულიანი (დაბადებული 01.06.1975 წ., პირადი № 12001031106);**

 **10/ გელა ქობულაძე (დაბადებული 30.04.1986 წ., პირადი № 61006019618).**

**სხდომის მომწვევი:** კავშირის პრეზიდენტი, იოსებ ტყემალაძე

**სხდომის თავმჯდომარე:** გივი ჭიჭინაძე

 **სხდომის მდივანი:** ხატია შელია

**სხდომაზე დამსწრე სხვა პირები:** კავშირის ვიცე-პრეზიდენტები: ლაშა ხურციძე, ნიკოლოზ ალავიძე, თორნიკე გოგებაშვილი, კლუბი „ბოლნისის ყოჩები“-ს წარმომადგენელი გიორგი გეგენავა, კავშირის თანამშრომელი შალვა ხაბულიანი.

**სხდომამ განიხილა დღის წესრიგში შევამალი შემდეგი საკითხები:**

1. კლუბი "ბოლნისის ყოჩები"-ს განცხადების განხილვა, რომლითაც იგი ითხოვს მოთამაშე ლ. გოგოლაშვილისათვის შეფარდებული დისკვალიფიკაციის გადახედვას.
2. კავშირის მოკლე ფინანსური ანალიზის და სპონსორებთან დაკავშირებული ინფორმაციის მოსმენა   (მომხსენებელი: ვიცე-პრეზიდენტი ნიკოლოზ ალავიძე).
3. დიდი 10 - ს რესტრუქტურიზაციის  შესახებ ინფორმაციის მოსმენა   (მომხსენებელი: ვიცე-პრეზიდენტი ლაშა ხურციძე).
4. კავშირის ინფრასტრუქტურული პროექტების შესახებ ინფორმაციის მოსმენა (მომხსენებელი: კავშირის ვიცე-პრეზიდენტი ლაშა ხურციძე).

**სხდომამ გადაწყვიტა:**

**1/ პირველ საკითხთან დაკავშირებით,** რომელიც შეეხებოდაკლუბი „ბოლნისის ყოჩები“-ს განცხადების განხილვას, გამგეობის წევრებმა განაგრძეს მსჯელობა მიმდინარე წლის 24 მაისის სხდომაზე დაყენებულ საკითხზე. კერძოდ, მიმდინარე წლის 8 მაისს გაიმართა შიდა ჩემპიონატის მატჩი ბოლნისის „ყოჩებსა“ და კიკეთის „იუნკერებს“ შორის. განმცხადებლის განმარტებით, მატჩის დასრულებისას კლუბების წარმომადგენლების მიერ საოქმო ხელმოწერის შემდეგ, ჩანაწერები გააკეთეს მსაჯებმა. ამ ჩანაწერის თანახმად, კლუბი „ყოჩების“ მოთამაშე ლევან გოგოლაშვილი ხმამაღლა აპელირებდა ტრიბუნიდან მსაჯის ბოლო გადაწყვეტილებაზე და სიტყვიერი შეურაცხყოფა მიაყენა მას, რაც გამოიხატა წამოძახილში „სამარცხვინო მსაჯობა“. საკითხი განიხილა სადისციპლინო კომისიამ, რომლის გადაწყვეტილების თანახმად ლევან გოგოლაშვილს შეეფარდა დისკვალიფიკაცია 3 სათამაშო კვირით და ფულადი ჯარიმა 200 ლარის ოდენობით. 24 მაისის გამგეობის სხდომაზე მოწვეულმა მოთამაშემ, ლ. გოგოლაშვილმა განაცხადა, რომ მისი მხრიდან აღნიშნულ წამოძახილს ადგილი არ ჰქონია, ხოლო კლუბის წარმომადგენელმა, ნ.გაფრინდაშვილმა აღნიშნა, რომ მატჩის ოქმში მის მიერ ოქმის ხელმოწერამდე არ არსებობდა ჩანაწერი წამოძახილის შესახებ, ხოლო მათთვის ასეთი ჩანაწერის შესახებ ცნობილი გახდა მას შემდეგ, რაც საკითხი განსახილველად შევიდა სადისციპლინო კომისიაში. ამასთან, კლუბის წარმომადგენლების განმარტებით არც შეხვედრის მეთვალყურეს გაუგია ლევან გოგოლაშვილის მხრიდან რაიმე წამოძახილი. 24 მაისის სხდომაზე გამგეობის წევრებმა მოისმინეს ასევე სადისციპლინო კომისიის თავმჯდომარის განმარტება მოთამაშის ისტორიასთან დაკავშირებით, რომელმაც აღნიშნა, რომ ლევან გოგოლაშვილის მიმართ არასდროს ყოფილა გამოყენებული დისციპლინარული სანქცია. 27 მაისის სხდომაზე დამსწრე კლუბი ბოლნისის „ყოჩები“-ს ხელმძღვანელმა, გიორგი გეგენავამ, დადებითად დაახასიათა ლევან გოგოლაშვილი. მან განაცხადა, რომ არ ითხოვს შეფარდებული დისკვალიფიკაციის გაუქმებას იმის გათვალისწინებით, რომ თავად მოთამაშის, კლუბის წარმომადგენლების და მეთვალყურის გარდა, არ გააჩნია აღწერილი გარემოების უარყოფის რაიმე სხვა დამამტკიცებელი მასალა. ამიტომ, მან სთხოვა გამგეობას, რომ ემსჯელათ მხოლოდ დარჩენილი ერთკვირიანი დისკვალიფიკაციის მოხსნაზე იმის გათვალისწინებით, რომ მოთამაშეს ადრე არასდროს ჰქონია შეფარდებული დისციპლინარული სანქცია, ხასიათდება დადებითად, არის ასევე შვიდკაცა ნაკრების წევრი და უწევს თამაში ამ ნაკრებშიც, ასევე მზადაა ბოდიში მოუხადოს მსაჯებს.

 მიუხედავად თავად მოთამაშის და კლუბის სხვა წარმომადგენლების განმარტებებისა, რომელთა გულწრფელობაში გამგეობას არ შეუტანია ეჭვი და გამგეობის წევრების აზრით შესაძლოა ადგილი ჰქონოდა რაიმე სახის ცდომილებას აღქმაში, ამასთანავე გამგეობის წევრებმა აღნიშნეს, რომ ამავდროულად არ არსებობს ეჭვის შეიტანის საფუძველი სამი მსაჯის მიერ გაკეთებულ ჩანაწერშიც, ხოლო როდესაც შეუძლებელია ჩანაწერის საწინააღმდეგო ფაქტის დამტკიცება კონკრეტულ მკაფიო მტკიცებულებებზე დაყრდნობით, მაგალითად, არ არსებობს ფაქტის ამსახველი ვიდეო ჩანაწერი, გამგეობა მოკლებულია შესაძლებლობას მტკიცებით ფორმაში განაცხადოს, რომ მატჩის საოქმო ჩანაწერში მსაჯების მიერ დაფიქსირებულ ფაქტს არ ჰქონია ადგილი. ამასთან, მსაჯების მიმართ გამოხატული უპატივცემულობა და შურაცხყოფა, რასაც ადგილი აქვს სტადიონებზე მოთამაშეთა, კლუბების და კავშირის წარმომადგენელთა მხრიდან, კიდევ უფრო ამძაფრებს მსაჯების მიმართ გამგეობის წევრთა თანადგომის განცდას. გამგეობის წევრების აზრით, თუკი არ აღიკვეთება მსაჯთა მისამართით აგრესიის ფაქტები, კავშირი და თავად ქართული რაგბი შესაძლოა დადგეს უმძიმესი გამოწვევის წინაშე, როდესაც მატჩებს ფიზიკურად აღარ ეყოლებათ მსაჯები. სხდომაზე დამსწრე ვიცე-პრეზიდენტმა, ლაშა ხურციძემ აღნიშნა, რომ ის ესაუბრა მსაჯთა კომიტეტის თავმჯდომარეს კლუბი „ყოჩების“ განცხადებასთან დაკავშირებით. მსაჯთა კომიტეტის თავმჯდომარის აზრითაც, როგორც აღნიშნა ვიცე-პრეზიდენტმა, ის არ იქნება წინააღმდეგი, თუკი მოთამაშეს მოეხსნება დარჩენილი დისკვალიფიკაცია ყველა განხილული გარემოების გათვალისწინებით და მსაჯებისათვის ბოდიშის მოხდის პირობით. სპორტული მიმართულების ვიცე-პრეზიდენტმა, ლაშა ხურციძემ აღნიშნა, რომ ლევან გოგოლაშვილმა რეალურად მოიხადა დისკვალიფიკაციის ორი სათამაშო კვირა, იგი არის შვიდკაცა ნაკრების მოთამაშეც, ხოლო ნაკრებში კოვიდით დაავადებული მოთამაშეების რაოდენობის გათვალისწინებით მნიშვნელოვანია ყოველი ჯანმრთელი მოთამაშის ნაკრებში თამაში. ამასთანავე, ლ. გოგოლაშვილი ხასიათდება დადებითად, მას არასდროს შეფარდებია დისციპლინარული სანქცია რაიმე გადაცდომისათვის, ხოლო მსოფლიო პრაქტიკის თანახმად, თუკი მოთამაშეს აქვს კარგი პიროვნული და პროფესიული ისტორია ეს შესაძლოა გამოყენებული იყოს შემამსუბუქებელ გარემოებად დისციპლინარულ სანქციებზე მსჯელობისას.

 ზემოთ აღნიშნული მსჯელობის გათვალისწინებით, კერძოდ, გამომდინარე იქედან, რომ (1) მოთამაშე ლევან გოგოლაშვილმა უკვე მოიხადა შეფარდებული დისკვალიფიკაციის ორი სათამაშო კვირა; (2) იგი ხასიათდება დადებითად და მას არ ჰქონია ადრე შეფარდებული დისციპლინარული სანქცია; (3) იგი არის შვიდკაცა ნაკრების წევრი და მნიშვნელოვანია მისი ნაკრებში თამაში; (4) იგი მზადაა მოიხადოს ბოდიში; (5)მსაჯთა კომიტეტის თავმჯდომარე არ არის წინააღმდეგი, რომ მას მოეხსნას დარჩენილი დისკვალიფიკაცია,

 გამგეობის 9 წევრმა უმრავლესობით გადაწყვიტა (აკაკი დავითულიანმა თავი შეიკავა კენწისყრაში მონაწილეობაზე):

ა) კლუბი ბოლნისის „ყოჩები“-ს მორაგბეს, ლევან გოგოლაშვილს მოეხსნას დარჩენილი დისკვალიფიკაცია 1 სათამაშო კვირა;

ბ) დაევალოს ბოდიშის მოხდა იმ მსაჯთა გუნდისათვის, რომელთა ჩანაწერის საფუძველზეც შეეფარდა დისციპლინარული სანქცია;

გ) ფინანსური ჯარიმა გაიზარდოს 100 ლარით და განისაზღვროს 300 ლარით. მოხდეს მისი გადახდა ამ გადაწყვეტილების გამოტანიდან 1 თვის ვადაში;

დ) ეს გადაწყვეტილება ძალაშია მისი მიღების დღიდან (2021 წლის 27 მაისიდან)

**2/ მეორე საკითხთან დაკავშირებით,** რომელიც შეეხებოდაკავშირის მოკლე ფინანსური ანალიზის და სპონსორებთან დაკავშირებული ინფორმაციის მოსმენას, კავშირის ფინანსური და მარკეტინგული მიმართულების ვიცე-პრეზიდენტმა, ნიკოლოზ ალავიძემ, გამგეობის წევრებს წარუდგინა პრეზენტაცია, რომელიც შეიცავდა კავშირის ფინანსური მდგომარეობის ძირითადი ასპექტების ანალიზს და სპონსორებთან დაკავშირებულ საკითხებს. კერძოდ, მან გამგეობას მიაწოდა ინფორმაცია  კავშირის დაფინანსების წყაროსა და სტრუქტურის, კრედიტორების, დოკუმენტურად დადასტურებული ვალდებულებების და იმ პირთა მოთხოვნების შესახებ, რომელთა მიმართ ვალდებულებები არ არის დოკუმენტურად დადასტურებული. თავისი ანალიზის პრეზენტაციისას, ნიკოლოზ ალავიძემ ასევე მიმოიხილა 2019 წლის ხარჯების ნაწილიც, კავშირის მიმდინარე ფინანსური მდგომარეობა, გამოწვევები და ისაუბრა მათთან გამკლავების გზებზე. ვიცე-პრეზიდენტმა გამგეობის წევრებს გააცნო ინფორმაცია კავშირის სპონსორებთან დაკავშირებითაც, მათთან წარმოებული მოლაპარაკებების, მიღწეული შეთანხმებების და სამომავლო გეგმების შესახებ.

**3/ მესამე საკითხთან დაკავშირებით,** რომელიც შეეხებოდა დიდი 10 - ს რესტრუქტურიზაციის  შესახებ ინფორმაციის მოსმენას, კავშირის სპორტული მიმართულების ვიცე-პრეზიდენტმა, ლაშა ხურციძემ გამგეობის წევრებს წარუდგინა თავისი ხედვა უმაღლესი (დიდი-10) ლიგის რესტრუქტურიზაციასთან დაკავშირებით. კერძოდ, მისი ხედვა უკავშირდებოდა უმაღლესი ლიგის 8 გუნდით ფორმირებას ნაცვლად 10 -სა, რაც ემსახურება გუნდების და შიდა ჩემპიონატების მეტად განვითარებას. მან ისაუბრა იმ უპირატესობებზე, რაც გააჩნია 8 გუნდიან უმაღლეს ლიგას. კერძოდ, მან ისაუბრა ფრანჩიზის შექმნის გათვალისწინებით რესტრუქტურიზაციის საჭიროებაზე, 8 გუნდიანი უმაღლესი ლიგის შემთხვევაში როგორც უმაღლეს, ასევე პირველ ლიგაში კონკურენციის გაზრდაზე, რაც უფრო მაღალ საფეხურზე აიყვანს ჩემპიონატებს და მეტად სანახაობრივს გახდის თამაშებს. მისი აზრით, გუნდები გახდებიან კონკურენტუნარიანები, ამასთანავე, დიდი-10 -ის ორი გუნდის პირველ ლიგაში გადასვლა ხელს შეუწყობს პირველი ლიგის თამაშების ხარისხსაც, რადგან იქ ითამაშებენ უფრო გამოცდილი გუნდები. რაც შეეხება ფინანსურ ნაწილს, შესაძლებელი გახდება ორი გუნდის გამოკლების შედეგად გამოთავისუფლებული დაფინანსების თანხის უმაღლესი და პირველი ლიგების გუნდებზე გადანაწილება. მისი აზრით, ასეთი რეფორმა მნიშვნელოვანი და საჭიროა როგორც მოკლევადიან, ასევე გრძელვადიან პერსპექტივაში. ვიცე-პრეზიდენტმა ასევე დასძინა, რომ თუკი უმაღლესი ლიგა გახდება 8 გუნდიანი, იმისათვის, რომ თამაშები რაოდენობრივად არ დაზარალდეს, შესაძლებელია მატჩები გაიმართოს 3 ტურად, ასევე დაემატება თასის თამაშები, რითაც გაიზრდება მატჩების რაოდენობა.

 კავშირის პრეზიდენტმა გამგეობის წევრებს მიმართა კითხვით და სთხოვა უკლებლივ ყველა დამსწრე წევრს დაეფიქსირებინა საკუთარი პოზიცია სპორტული მიმართულების ვიცე-პრეზიდენტის მიერ დაყენებულ საკითხთან დაკავშირებით. კერძოდ, (1) მისაღებია თუ არა მათთვის უმაღლესი ლიგა გახდეს 8 გუნდით ფორმირებული, (2) თუკი მისაღებია რა პერიოდიდან მიიჩნევენ ლიგის რესტრუქტურიზაციას გამართლებულად და (3) დამატებითი საკითხები, რომლის გადაწყვეტა მიაჩნიათ მნიშვნელოვნად განსახილველი საკითხის პრიზმაში.

 გამგეობის წევრებმა დააფიქსირეს შემდეგი პოზიციები:

1. **ალექსანდრე ხვედელიძე:** ამ ეტაპზე იყოს 10 გუნდიანი უმაღლესი ლიგა, ხოლო როდესაც დაემატება სხვა თამაშები, შემდეგ იმსჯელონ ლიგის შემცირებაზე.
2. **გელა ქობულაძე:** მისაღებია ლიგის 8 გუნდამდე შემცირება 2022-2023 წწ. სეზონიდან.
3. **გაიოზ მონიავა:** განიხილავს 8 გუნდიან უმაღლეს ლიგას 2022-2023 წწ. სეზონიდან, მანამდე ჩატარდეს კლუბებთან კონსულტაციები.
4. **მერაბ ანთაძე:** შესაძლებელია 2022-2023 წწ. სეზონისათვის განიხილონ 8 გუნდიან უმაღლეს ლიგაზე გადასვლა.
5. **გოჩა მაჭავარიანი:** ეთანხმება 8 გუნდს უმაღლეს ლიგაში, ხოლო კონკრეტულ თარიღზე მსჯელობა მოხდეს მომავალ სეზონზე, რათა მეტი არგუმენტი გააჩნდეთ.
6. **ნატალია კურტანიძე:** ეთანხმება 8 გუნდს უმაღლეს ლიგაში 2022-2023 წწ. სეზონიდან იმ პირობით, რომ მოხდეს კლუბების ახლავე ინფორმირება.
7. **ია ხურცილავა:** ეთანხმება 8 გუნდს უმაღლეს ლიგაში 2022-2023 წწ. სეზონიდან, კლუბების გაფრთხილება მოხდეს უახლოეს დროში, რათა ჰქონდეთ დროული ინფორმაცია, ამასთანავე, საჭიროა კლუბების არგუმენტების მოსმენა.
8. **აკაკი დავითულიანი:** ემხრობა 8 გუნდს უმაღლეს ლიგაში 2022-2023 წწ. სეზონიდან, 8 გუნდს მეტი შანსი ექნება წაიწიოს წინ, მთავარია გადაწყვეტა მოხდეს სამართლიანად.
9. **იოსებ ტყემელაძე:** მოსწონს 8 გუნდი უმაღლეს ლიგაში. მიიჩნევს, რომ ეს არის ძირეული რეფორმა. ამასთან, მიაჩნია, რომ ყველაზე კარგ რეფორმასაც შეუძლია გააფუჭოს შედეგი, თუკი წინასწარ არ იქნება გათვალისწინებული ყველა მნიშვნელოვანი საკითხი. არსებობს პასუხგასაცემი კითხვები. კერძოდ, დაკვირვება თუ რა შეიძლება გამოიწვიოს ფრანჩიზამ, ფინანსური საკითხების და კლუბების პოზიციების გარკვევა. ამოქმედების დროზე უმჯობესია მოხდეს მსჯელობა მას შემდეგ, რაც უფრო ნათელი გახდება ფრანჩიზის გავლენა შედეგებზე და დაფინანსების საკითხები, ასევე კლუბების პოზიცია. საკითხის განხილვას შესაძლებელია მიუბრუნდნენ 2 კვირაში, მას შემდეგ რაც მოხდება კლუბებთან შეხვედრებიც, საჭიროების უფრო მყარი არგუმენტებით.
10. **გივი ჭიჭინაძე:** ეთანხმება კავშირის პრეზიდენტის პოზიციას. ფიქრობს, რომ ხარისხი აიწევს, თუკი ფინანსები გაიზრდება შესაძლებელი იქნება უმაღლესი ლიგის 8 გუნდზე გადასვლა. დაკვირვებისათვის საინტერესო იქნება 2021-22 წწ სეზონი.

**რეზიუმეს სახით**, კავშირის ვიცე-პრეზიდენტმა, ლაშა ხურციძემ აღნიშნა, რომ მნიშვნელოვანია ამ საკითხის დროულად გადაწყვეტა. კავშირის პრეზიდენტმა დასძინა, რომ ჩამოთვლილი საკითხების გაანალიზების შემდეგ ისევ მიუბრუნდებოდნენ უმაღლეს ლიგაში შემავალი კლუბების რაოდენობის საკითხს.

**4. მეოთხე საკითხთან დაკავშირებით,** რომელიც შეეხებოდა კავშირის ინფრასტრუქტურული პროექტების შესახებ ინფორმაციის მოსმენას, კავშირის ვიცე-პრეზიდენტმა ლაშა ხურციძემ გამგეობის წევრებს წარუდგინა პრეზენტაცია სრკ-ს ინფრასტრუქტურულ პროექტებთან დაკავშირებით. მან აღნიშნა, რომ საქართველოს რუკის მიხედვით, ბატონ გაიოზ მონიავას ჩართულობით, შეისწავლეს საქართველოს ადგილები, სადაც სპორტში ჩართულ ბავშვთა რაოდენობის გათვალისწინებით გამოყვეს 82 ლოკაცია, სადაც შეიძლება აშენდეს სარაგბო სტადიონები და განვითარდეს შესაბამისი ინფრასტრუქტურა. ბუნებრივია, რომ ყველგან არ არის შემოსაზღვრული ადგილი სტადიონისათვის, ამიტომ საჭიროა ადგილების გამოყოფა და აზომვა. შემუშავდა სტადიონების 4 კატეგორია, რომელიც მოიაზრება აღნიშნულ ინფრასტრუქტურულ პროექტში. კერძოდ, (4) მარტივი მოედნები გასახდელით და საშხაპეთი; (3) მოედნები, გათვლილი 100-მდე ადამიანზე, მეოთხე კატეგორიისათვის დადგენილ ინფრასტრუქტურას დამატებებული დასაჯდომები, ტრიბუნები; (2) მოედნები, გათვლილი 500-მდე ადამიანზე, მესამე და მეოთხე კატეგორიისათვის დადგენილ ინფრასტრუქტურას დამატებებული კაფეტერიები; (1) მოედნები, გათვლილი 500 და მეტ ადამიანზე და შესაბამისი განვითარებული ინფრასტრუქტურა.

გამგეობის თავმჯდომარემ დასვა კითხვა მომავალში სტადიონების და მათი ინფრასტრუქტურის შენახვასთან დაკავშირებით, რაზეც ვიცე-პრეზიდენტმა უპასუხა, რომ ეს საკითხი ჯერ კიდევ საჭიროებს შეთანხმებას, რადგამ ამ ეტაპზე კონკრეტული გადაწყვეტა არ არსებობს. კავშირის პრეზიდენტმა კი აღნიშნა, რომ წარმოდგენილი პროექტი შეიძლება იყოს განხილული, როგორც ეროვნული პროექტი, რომლის განხორციელებაც ხელს შეუწყობს როგორც მეტი ახალგაზრდის სპორტში ჩართულობას და გაჯანსაღებას, ასევე ქვეყნის ეკონომიკურ წინსვლას, ტურისტული სფეროს განვითარებას, განსაკუთრებით სპორტულ ტურიზმს. გამგეობის წევრებმა მოიწონეს წარმოდგენილი პროექტი.

სხდომის თავმჯდობარე: გივი ჭიჭინაძე